CELEX: 32022D0013
Language: hu
Date: 2021-12-02 00:00:00
Title: A Tanács (EU) 2022/13 határozata (2021. december 2.) a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a szárazföldi eredetű szennyezésről szóló jegyzőkönyv) 15. cikke szerinti, a földközi-tengeri térség tengerihulladék-gazdálkodására vonatkozó regionális terv módosításáról szóló határozat elfogadására tekintettel az Európai Unió nevében képviselendő álláspontról

2022.1.7.   
               
               
                  HU
               
               
                  Az Európai Unió Hivatalos Lapja
               
               
                  L 4/12
               
            
         A TANÁCS (EU) 2022/13 HATÁROZATA
         (2021. december 2.)
         a Földközi-tenger tengeri környezetének és partvidékének szennyezés elleni védelméről szóló egyezmény (a Barcelonai Egyezmény) és jegyzőkönyvei szerződő feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a szárazföldi eredetű szennyezésről szóló jegyzőkönyv) 15. cikke szerinti, a földközi-tengeri térség tengerihulladék-gazdálkodására vonatkozó regionális terv módosításáról szóló határozat elfogadására tekintettel az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Földközi-tenger szárazföldi forrásokból és tevékenységekből származó szennyezés elleni védelméről szóló, a Földközi-tenger tengeri környezetének és partvidékének szennyezés elleni védelméről szóló egyezményhez (a továbbiakban: a Barcelonai Egyezmény) csatolt módosított jegyzőkönyvet (a továbbiakban: a szárazföldi eredetű szennyezésről szóló jegyzőkönyv) az Unió az 1999/801/EK tanácsi határozattal (1) kötötte meg, és az 2008. május 11-én lépett hatályba.
                  
               
                     (2)
                  
                  
                     A szárazföldi eredetű szennyezésről szóló jegyzőkönyv 15. cikke értelmében a Barcelonai Egyezmény és jegyzőkönyvei szerződő feleinek ülésén a végrehajtásra vonatkozó intézkedéseket és ütemterveket tartalmazó regionális cselekvési terveket fogadhatnak el.
                  
               
                     (3)
                  
                  
                     2021. december 7. és 10. között tartandó 22. ülésükön a Barcelonai Egyezmény és jegyzőkönyvei szerződő felei várhatóan a szárazföldi eredetű szennyezésről szóló jegyzőkönyv 15. cikke szerinti, a földközi-tengeri térség tengerihulladék-gazdálkodására vonatkozó regionális tervet (a továbbiakban: a regionális terv) módosító határozatot (a továbbiakban: a szerződő felek határozata) fogadnak el. A szerződő felek határozata új fogalommeghatározásokat fog tartalmazni, és négy kulcsfontosságú területen (gazdasági eszközök, a műanyagok körforgásos gazdasága, a tengeri hulladék szárazföldi eredetű forrásai és a tengeri hulladék tengeri eredetű forrásai) kiterjeszti az intézkedések hatályát.
                  
               
                     (4)
                  
                  
                     A szerződő felek határozata a környezetvédelemmel kapcsolatos, amely a Szerződés 4. cikke (2) bekezdése e) pontjának értelmében az Unió és a tagállamok megosztott hatáskörébe tartozik. A szerződő felek határozata nem olyan tárgykörbe tartozik, amelyet már jelentős részben szabályoznak ilyen védelemre vonatkozó uniós szabályok. Az Unió nem kíván élni azzal a lehetőséggel, hogy külső hatáskörét gyakorolja a szerződő felek határozata hatálya alá tartozó kérdések tekintetében, amelyekhez kapcsolódóan hatáskörét belső vonatkozásban még nem gyakorolta.
                  
               
                     (5)
                  
                  
                     Helyénvaló meghatározni a Barcelonai Egyezmény és jegyzőkönyvei szerződő feleinek ülésén az Unió nevében képviselendő álláspontot, mert a regionális tervnek a szerződőd felek határozata révén elfogadandó módosításai a szárazföldi eredetű szennyezésről szóló jegyzőkönyv 15. cikkének (3) bekezdése értelmében kötelező érvényűek lesznek az Unióra nézve.
                  
               
                     (6)
                  
                  
                     Mivel a regionális terv tervezett módosításai összhangban állnak a környezetszennyezés csökkentésére és a környezetvédelem javítására irányuló uniós törekvésekkel, az Uniónak támogatnia kell a szerződő felek határozatának elfogadását,
                  
               ELFOGADTA EZT A HATÁROZATOT:
         
            1. cikk
            A Barcelonai Egyezmény és jegyzőkönyvei szerződő feleinek 22. ülésén az Unió nevében azt az álláspontot kell képviselni, hogy az Unió támogatja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv 15. cikke szerinti, a földközi-tengeri térség tengerihulladék-gazdálkodására vonatkozó regionális terv módosításáról szóló határozat elfogadását.
         
         
            2. cikk
            A Barcelonai Egyezmény és jegyzőkönyvei szerződő feleinek 22. ülésén bekövetkező fejlemények fényében az Unió képviselői – a tagállamokkal konzultálva – a Tanács további határozata nélkül, a helyszíni koordinációs üléseken megállapodhatnak az 1. cikkben meghatározott álláspont finomításáról.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  A Tanács határozata (1999. október 22.) a Földközi-tenger szárazföldi eredetű szennyezés elleni védelméről szóló jegyzőkönyvhöz csatolt módosítások elfogadásáról (Barcelonai egyezmény) (HL L 322., 1999.12.14., 18. o.).